**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky v sektore vinohradníctva a vinárstva (ďalej len „návrh nariadenia vlády“) podľa § 2 ods. 1 písm. k) zákona č.  19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. z dôvodu prijatia nových pravidiel poskytovania podpory spoločnej poľnohospodárskej politiky financovanej z prostriedkov Európskej únie a štátneho rozpočtu pre tento sektor na obdobie rokov 2023 až 2027 podľa nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení (ďalej len „nariadenie (EÚ) 2021/2115 v platnom znení“).

V návrhu nariadenia vlády sa nastavujú pravidlá poskytovania podpory na vykonávanie opatrení v sektore vinohradníctva a vinárstva, ktoré sú podľa čl. 57 a 58 nariadenia (EÚ) 2021/2115 v platnom znení ustanovené ako typy intervencií pre tento sektor v Strategickom pláne spoločnej poľnohospodárskej politiky 2023 - 2027, a vo vzťahu ku ktorým je podľa čl. 9,  čl. 43 ods. 3 a čl. 88 tohto nariadenia Európskej únie Slovenská republika povinná umožniť čerpanie podpory  a ustanoviť právny rámec, ktorým sa riadi poskytnutie podpory.

V návrhu nariadenia vlády sa vymedzujú jednotlivé opatrenia a podmienky na ich vykonanie z hľadiska oprávnenosti na poskytnutie podpory pre príslušné opatrenie, upravuje sa postup a podmienky schválenia poskytnutia podpory na príslušné opatrenie, povinnosti pri  vykonávaní opatrení a postup a podmienky poskytnutia schválenej podpory pre príslušné opatrenie. Účinnosť návrhu nariadenia vlády sa navrhuje na 15. mája 2024, čím sa spolu s prechodným ustanovením zabezpečuje dostatočný časový priestor pre podávanie žiadostí o schválenie poskytnutia podpôr na príslušné opatrenia.

Návrh nariadenia vlády nie je potrebné predložiť do vnútrokomunitárneho pripomienkového konania.

 Návrh nariadenia vlády bol predmetom pripomienkového konania, ktorého výsledky sú uvedené vo vyhodnotení pripomienkového konania. Návrh nariadenia vlády sa predkladá na rokovanie Legislatívnej rady vlády Slovenskej republiky bez rozporov.